<classify> MBUNGE wa Ubungo, Saed Kubenea Chadema amesema upande wa upinzani mpaka sasa hautambui uamuzi wa kumngoa Meya wa Jiji la Dar es Salaam, Isaya Mwita. Kwamba wamejipanga kuhakikisha vikao na shughuli za jiji, havifanyiki bila uwepo wa meya huyo.Aidha, alisema Mkurugenzi wa Jiji hilo, Sipora Liana alicheza mchezo mchafu katika kikao cha kupiga kura za kumuondoa meya huyo, kwa kuandika jina la diwani asiyekuwepo na kutumia vibaya cheo chake.Kwa upande wake, Liana alimtaka mbunge huyo na vyama vya upinzani, kumpeleka Taasisi ya Kupambana na Kuzuia Rushwa Takukuru, kama wanadhani alicheza mchezo huo mchafu. Akizungumza na waandishi wa habari Dar es Salaam jana, Kubenea alisema hawatambui hatua hiyo ya kuondolewa madarakani meya, kwa kuwa tuhuma zinazomkabili, siyo za kweli na pia mchakato wa kumuondoa, ulikuwa batili, kwa kuwa haukidhi akidi ya baraza hilo.Kikao kinatakiwa ili kikidhi akidi kiwe na wajumbe 17, hilo lilifanikiwa kwani walikwenda wajumbe 18 ambao 16 walikuwa ni CCM na wawili upinzani, alisema Kubenea.Alieleza kuwa tatizo lilikuja kwenye kupiga kura, ambapo kwa mujibu wa Kanuni, inatakiwa kura za ndiyo zifikie akidi ya wajumbe 17, lakini waliopiga kura za ndiyo ni 16 na mbili za Hapana.Ndio maana baadaye tukaona mkurugenzi ameandika jina la diwani, ambaye si tu hayuko kwenye kikao, hata hapa Dar es Salaam hayupo, alisema.Aidha, alisema tuhuma tano alizotuhumiwa Mwita, zote si za kweli, kwani nyingine zinamgusa zaidi mkurugenzi na si Mwita. Miongoni mwa tuhuma anazokabiliwa nazo Mwita ni matumizi mabaya ya mali za ofisi gari, kushindwa kufanya matumizi ya fedha za hisa za UDA, kuwaingiza mameya wa manispaa zote za Dar es Salaam kwenye kamati ya fedha ya jiji na kushindwa kuzuia vurugu, zinazotokea kwenye mikutano.Kuhusu matumizi mabaya ya gari, alisema haiwezekani meya ashitakiwe kwa uzembe wa dereva, ambaye ndiye aliyepita kwenye njia ya mwendokasi na kumgonga bodaboda.Badala yake, alimtupia lawama mkurugenzi kuhusika na kosa hilo, kwa kuwa yeye ndiye mwajiri. Kuhusu ya matumizi ya fedha za hisa za UDA, Kubenea alisema fedha hizo mpaka sasa hazipo, zimeshapelekwa kwenye ujenzi wa kituo cha mabasi cha Mbezi, baada ya Baraza hilo la Jiji, kugomea miradi zaidi ya minne, aliyoiita kuwa haina tija. Alisema katika tuhuma ya kutotuliza vurugu kwenye kikao, suala hilo aliyelalamikia tuhuma hiyo, hana uadilifu wa kuzungumzia suala hilo, kwani yeye ndio chanzo cha vurugu, zilizowahi kutokea kwenye kikao hicho.Hili naliweka wazi, huyu Chaurembo ndio chanzo cha vurugu kwanza, hana moral authority ya kuzungumzia maadili na akibisha hawezi kunifanya kitu. Akinigusa, tutanuka wote, alisema Kubenea.Alisisitiza kuwa msimamo wa upinzani ni kwamba bado Mwita ni Meya wa Dar ea Salaam na kamwe hawatakubali shughuli zozote za jiji katika miezi sita iliyobaki, zifanyike bila uwepo wake.Alisema ili suala hilo lipatiwe ufumbuzi, jiji lianzishe mchakato mpya wa kumtuhumu Mwita, ikiwemo kufuata kanuni za Halmashauri ya Jiji katika kumuondoa madarakani. Aidha, alisema endapo mchakato huo, utashindikana Jiji na wizara husika, ziishauri mamlaka kuu Rais alivunje jiji hilo.Kama yote hayo yatashindikana, basi watambue kuwa jiji halitatawalika bila Meya Mwita. Hatutakubali, hata ngumi tutapigana, alisisitiza.Naye, Mkurugenzi wa Jiji, Liana alisema tuhuma zote dhidi yake, ziwasilishwe Takukuru, ikiwemo suala la kughushi jina la diwani. Pia, Liana alisema kuhusu suala la kutokubaliana na uamuzi wa kuondolewa madarakani Meya, wakate rufaa kwa Waziri wa Tamisemi. Mwita ameshapewa barua ya kumtaka akabidhi ofisi ndani ya siku 14, baada ya kungolewa madarakani wiki iliyopita.  <topic>: KITAIFA 